צ'נינג טייטום

צ'נינג מת'יו טייטום (באנגלית: Channing Matthew Tatum; נולד ב-26 באפריל 1980) הוא דוגמן ושחקן אמריקאי. טייטום ביצע את הופעת הבכורה שלו בסרט הדרמה "המאמן קרטר" (2005), וקיבל את פרסומו הראשון בשל הופעתו בסרט הריקודים "סטפ אפ" (2006). הוא זכה לתשומת לב רחבה יותר בזכות תפקידיו הראשיים בדרמה "מג'יק מייק" (2012) ובסרט ההמשך "מג'יק מייק 2" (2015); הוא גם כיכב בקומדיית האקשן "רחוב ג'אמפ 21" (2012) ובהמשכו "רחוב ג'אמפ 22" (2014). טייטום גילם גם את דיוק (אנ') בסרט "ג'י. איי. ג'ו כוח המחץ" (2009) ובסרט ההמשך "ג'י איי ג'ו: סוגרים חשבון" (2013), סרטיו האחרים כוללים "יש לה ביצים" (2006), "וושינגטון על הכוונת" (2013), "פוקס-קצ'ר" (2014), "שמונת השנואים" (2015), "יחי הקיסר!" (2016), "לוגאן לאקי" (2017) ו-"העיר האבודה" (2022). טייטום גם כיכב, הפיק וביים את סרט המסע "דוג טריפ" (2022). בשנת 2022 נכלל ברשימת טיים 100, כאחד ממאה האנשים המשפיעים ביותר בעולם. טייטום נולד בקולמן, אלבמה שבארצות הברית. כשהיה בן שש עברה משפחתו למיסיסיפי, שם גדל באזור כפרי סמוך לאחד מיובליו של נהר המיסיסיפי. כשגדל, עסק בפעילויות ספורט רבות כגון: פוטבול, כדורגל, בייסבול ואתלטיקה ובילדותו אף התאמן בקונג פו. את רוב שנות נערותו הוא בילה בטמפה שבפלורידה, שם למד בתחילה בבית הספר התיכון "גיית'ר" ולאחר מכן עבר לתיכון קתולי. כשסיים את לימודיו, הוצעה לו מלגת ספורט באוניברסיטת גלנוויל, אך הוא דחה אותה וחזר לביתו בקולמן, שם החל לעבוד בעבודות מזדמנות. במהלך זמן זה הוא עבד בעבודה זמנית במועדון חשפנות מקומי כרקדן אקזוטי, בשם "צ'אן קרופורד". מאוחר יותר הוא עבר למיאמי, שם גילה אותו צייד כישרונות בתחום הדוגמנות. לאחר שטייטום עבר אודישן באורלנדו שבפלורידה, הוא לוהק כרקדן בווידאו קליפ, "She Bangs", של ריקי מרטין. ההתנסות הראשונה שלו בתעשיית האופנה הייתה בדוגמנות עבור חברות ידועות כגון "ארמאני" ואברקרומבי אנד פיץ'. מאוחר יותר השתתף בסרטוני פרסומת לחברות המשקאות הקלים, מאונטן דיו ופפסי. עקב כך, הוא הוחתם על ידי סוכנות הדוגמנות, Page 305, ואף הופיע במגזין ווג. מיד לאחר מכן הוא החל להופיע במסעי פרסום של מותגי אופנה כגון: "אברקרומבי אנד פיץ'", "דולצ'ה וגבאנה", "אמריקן איגל" ו"ארמני". בנוסף הוא הוחתם גם אצל החברות "Beatrice International Models" במילאנו שבאיטליה, וב"פורד מודלס" שבניו יורק. טייטום מספר שקריירת הדוגמנות שלו הועילה לו רבות: זה עשה את חיי ואת חיי משפחתי קלים הרבה יותר, מכיוון שאף פעם לא ידעתי מה באמת אני רוצה לעשות - ועתה הם לא צריכים לדאוג לי יותר. ניתנה לי האפשרות לחקור את החיים וכך גיליתי שאני אוהב אמנות, שאני אוהב לכתוב, שאני אוהב לשחק, שאני אוהב את כל מה שנראה הגיוני בעיני. ניתנה לי גם ההזדמנות לצאת ולראות את העולם ואת כל מה שיש לו להציע. לא כולם מקבלים את ההזדמנות הזו. את קריירת המשחק שלו החל טייטום בשנת 2004 כשהופיע בפרק מתוך סדרת הטלוויזיה "CSI: מיאמי". בשנת 2005 שיחק בסרט קולנוע בפעם הראשונה, בדרמת הנעורים "המאמן קרטר", שם גילם את דמותו של ג'ייסון לייל, שחקן כדורסל בנבחרת בית הספר, לצידו של סמואל ל. ג'קסון והופיע בסרטון "Hope" של טוויסטה, אשר נלווה לסרט. באותה שנה גם שיחק בסרט "סופרקרוס" ובתפקיד משני בסרט הנעורים "משחקי גנגסטה". טייטום סיפר שאף על פי שהוא אוהב לדגמן, הוא החליט לקחת הפסקה קצרה ולהתמקד יותר בקריירת המשחק שלו, והיה רוצה לשחק בסרטים גדולים יותר. במקור היה טייטום אמור לגלם את דמותו של ג'ינגיס חאן בסרט "מונגול", אך הוחלף לבסוף בשחקן טדנובו אסאנו. בסופו של דבר הוא לוהק לסרט "יש לה ביצים" שם שיחק בתפקיד דיוק. הסרט יצא ב-17 במרץ 2006, זכה להצלחה רבה בקופות וגרף כ-57 מיליון דולר ברחבי העולם. באותה שנה כיכב בסרט "סטפ אפ", שם גילם את דמותו של טיילר גייג', רקדן ברייקדאנס שגדל בשכונות מצוקה. הסרט יצא לאקרנים ב-11 באוגוסט 2006 וגרף בסוף השבוע הראשון ליציאתו 21 מיליון דולר, וסך ההכנסות שלו ברחבי העולם עומד על כ-114 מיליון דולר. מאוחר יותר באותה שנה, שיחק טייטום בדרמה "מדריך להכרת קדושיך", שם גילם את דמותו של אנטוניו, נער רחוב המשתמש באגרופיו כדי לפתור בעיות. טייטום מתאר את תפקידו בסרט זה כתפקיד הדרמטי הראשון שלו. הסרט הוקרן בהקרנת בכורה בפסטיבל הסרטים סאנדנס 2006, שם טייטום קיבל תגובות חיוביות על משחקו בסרט. על תפקיד נוסף גם קיבל מועמדות לפרס אינדפנדנט ספיריט לשחקן המשנה הטוב ביותר בסרט "לא תשכח". בשנת 2008 שיחק בסרט "הארכת שירות" של הבמאי קימברלי פירס, המדבר על חיילים החוזרים הבייתה ממלחמת עיראק ובסרט "קרב בסיאטל" של הבמאי סטיוארט טאונסנד, המספר על הפגנות הענק של ארגון הסחר העולמי שהתרחשו בסיאטל בשנת 1999. בנוסף, הוא שיחק בסרט העצמאי "The Trap" של ריטה וילסון. בשנת 2009 שיחק בסרט "לחימה" והופיע בסרט הפשע של מייקל מאן "אויבי הציבור", שם גילם את דמותו של הגנגסטר האמריקאי פריטי בוי פלויד. כמו כן, הוא שיחק באותה שנה בסרט "ג'י. איי. ג'ו כוח המחץ" המבוסס על הזיכיון "ג'י. איי.ג'ו". טייטום הקים בשיתוף עם כמה מחבריו חברת הפקות לסרטים וסדרות בשם "33andOut Productions"‏. בשנת 2010 כיכב טייטום בסרטו של לאסה הלסטרם "ג'ון היקר" המבוסס על רומן בעל אותו השם מאת ניקולס ספארקס. בסרט גילם את דמותו של ג'ון טירי, חייל המוצב בגרמניה, ונאלץ להתמודד עם השלכות המרחק המפריד בינו ובין אהובתו, סוואנה לין קרטיס. בשנת 2012 שיחק בקומדיית הפעולה המוערכת המבוססת על סדרת הטלוויזיה "רחוב ג'אמפ 21 " לצידו של ג'ונה היל. באותה שנה שיחק בסרט דרמה-רומנטי "לא תשכח" המבוסס על סיפור אמיתי, לצד השחקנית רייצ'ל מקאדמס. בשנת 2013 כיכב בסרט "וושינגטון על הכוונת", ובסרט "תופעות לוואי" ביחד עם רוני מארה וג'וד לאו. בשנת 2014 שיחק בסרט "רחוב ג'אמפ 22" (סרט המשך לסרט "רחוב ג'אמפ 21") בו המשיך לגלם את ג'נקו. בשנת 2015 שיחק בסרט "עלייתה של ג'ופיטר" בו גילם את דמותו של קיין. בשנת 2016 שיחק בסרט "יחי הקיסר!" ביחד עם ג'ורג' קלוני, ג'ונה היל, רייף פיינס וכוכבים נוספים. הסרט גרף כ-63 מיליוני דולרים ברחבי העולם. בשנת 2022 שיחק "העיר האבודה", בו גילם את אלן. בשנת 2022 נכלל ברשימת טיים 100. ב-2024, שיחק בסרט "קח אותי לירח" לצידה של סקרלט ג'והנסון. בשנת 2024 גילם את סלייטר קינג בסרטה של זואי קרביץ "צאי מזה". בצילומים של הסרט "סטפ אפ" (2006) פגש טייטום את ג'נה דוואן, ולאחריהם הם החלו לצאת. בספטמבר 2008 הזוג התארס במאווי שבהוואי, וב-11 ביולי 2009 הם התחתנו במאליבו, קליפורניה. ב-2 ביוני 2013 נולדה בתם; אוורלי. הם הודיעו על פרידתם ב-2 באפריל 2018, ובנובמבר 2019 הם התגרשו. בשנים 2018–2020 יצא טייטום עם הזמרת האנגלייה ג'סי ג'יי. בשנת 2021, החל לצאת עם השחקנית זואי קרביץ ובאוקטובר 2023 הם התארסו. באוקטובר 2023, טייטום, יחד עם עוד קבוצה של 54 אמנים ואישים בתעשיית הבידור חתם על מכתב פתוח לנשיא ג'ו ביידן. חותמי המכתב מבקשים מהנשיא ביידן לקרוא להפסקת אש בעזה ובישראל. המכתב מדגיש את המשבר ההומניטרי בעזה, נטען שם כי אזלו לתושבים אספקה חיונית כמו מזון, מים, חשמל ותרופות. למעט הבקשה לשחרור בטוח של בני הערובה אין במכתב התייחסות לכאב ולנזק שנגרם לתושבי ישראל בכלל ולישובים הסמוכים לעזה בפרט. אתר האינטרנט הרשמי של צ'נינג טייטום צ'נינג טייטום, ברשת החברתית פייסבוק צ'נינג טייטום, ברשת החברתית אקס (טוויטר) צ'נינג טייטום, ברשת החברתית אינסטגרם צ'נינג טייטום, ברשת החברתית טיקטוק צ'נינג טייטום, במסד הנתונים הקולנועיים IMDb (באנגלית) צ'נינג טייטום, באתר AllMovie (באנגלית) צ'נינג טייטום, באתר Rotten Tomatoes (באנגלית) צ'נינג טייטום, באתר Box Office Mojo (באנגלית) צ'נינג טייטום, באתר Metacritic (באנגלית) צ'נינג טייטום, במסד הנתונים הקולנועיים KinoPoisk (ברוסית) צ'נינג טייטום, באתר MusicBrainz (באנגלית) דנה שוופי, הוליווד מצאה יורש לבראד פיט, באתר nfc‏, 1 בספטמבר 2009 לירון סיני, צ'אנינג טייטום: החשפן שהפך לכוכב קולנוע, באתר ynet, 29 בפברואר 2012 ליהי אלבז, צ'נינג טייטום: כך הפכתי מחשפן לשחקן איכותי, באתר Xnet‏, 5 באוגוסט 2012 סיון מזרחי, ‏כיצד הפך צ'אנינג טייטום לשם הכי חם בהוליווד?, באתר ‏מאקו‏, 2 ביוני 2014 דודי כספי, צ'אנינג טייטום מכוון לאוסקר, באתר ישראל היום, 18 בנובמבר 2014 דודי כספי, מישהי לרוץ איתו, באתר ישראל היום, 4 בפברואר 2015 דוד כספי, צ'אנינג טייטום: "אין ערובה בסרטי המשך", באתר ישראל היום, 8 ביולי 2015 שירית גל, צ'אנינג טייטום: "נשים לא התנפלו עלי, לצערי", באתר ynet, 8 ביולי 2015 קת' קלארק, הוא קוסם: ריאיון מיוחד עם צ'נינג טייטום לרגל צאת סרטו החדש, באתר Time Out תל אביב, 19 ביולי 2015 לורנזו אורמנדו ואינה טוקר, צ'נינג טייטום: "מתאים לי לנהל מועדון חשפנות", באתר ynet, 24 באוגוסט 2017 דוד כספי, מפיק: צ'אנינג טייטום, באתר ישראל היום, 14 בנובמבר 2017 Channing Tatum: The 100 Most Influential People of 2022, Time (באנגלית) קמילה אלברטסון, "Channing Tatum - Overview", באתר Allmovie "Channing Tatum Is Engaged" במגזין פיפל, 9 ביולי 2007 "Channing Tatum: Relentless" ריאיון עם טייטום, באתר ModelBlogs.com גינה סלמון, "Channing Tatum:New star puts up his dukes in 'Fighting' and his Duke in 'G.I. Joe'" בעיתון ניו יורק דיילי ניוז VIDEO: Channing Tatum's Secret Stripper Past בעיתון US Weekly, ‏8 בנובמבר 2009 Before They Were Famous: Channing Tatum באתר blockbusteronline.com She's the Man (2006) - Box Office Mojo, www.boxofficemojo.com (באנגלית) Step Up (2006) - Box Office Mojo, www.boxofficemojo.com (באנגלית) "Channing Tatum Takes a Dramatic Turn" באתר TeenPeople.com Spirit Award Nomination באתר filmindependent.org האתר הרשמי של החברה Hail, Caesar! (2016) - Box Office Mojo, www.boxofficemojo.com (באנגלית) דבורה, ארז (2024-08-23). "זואי קרביץ יצרה סרט אימה בסגנון האי של ג'פרי אפשטיין - וזה לא דבר רע". Ynet. נבדק ב-2024-08-23. ג'ובי בקליון "hanning Tatum Engaged!" ב-E! Online Kara Warner‏, Channing Tatum & Jenna Dewan 'Have Lovingly Chosen to Separate' After Nearly 9 Years of Marriage‏, באתר people.com, ‏2 באפריל 2018 J. Kim Murphy, Joaquin Phoenix, Cate Blanchett and More Stars Demand Joe Biden Call for Israel-Gaza Ceasefire: ‘Compassion Must Prevail’, Variety, ‏2023-10-20 (באנגלית אמריקאית)